REF BESTYRELSESMØDE 290111

Referat af bestyrelsesmøde i Fransklærerforeningen, lørdag den 29. januar 2011 kl. 13.30-16.30 på Institut Français

Til stede: Merete Bagger, Ditte Gadegaard, Annette Gregersen, Lisbeth Vertraete Hansen, Kathrine Henriksen, Helle Boelt Hindsgaul, Anne Jørgensen, Jytte Mulbjerg, Ulla Pedersen, Frank Østergaard, Lisbeth Østergaard.

ad 1. Præsentation: runde toges, de nye medlemmer af bestyrelsen blev budt [velkommen](http://www.fransklaererforeningen.dk/fusion/files/articles.php?article_id=31).
ad 2. Dirigent: Jytte Mulbjerg.
ad 3. Referent: Helle Boelt Hindsgaul.
ad 4. Dagsorden godkendt, dog rykkedes pkt. 14 op som pkt. 10, hvorefter pkt. 10-13 rykkedes et [nummer](http://www.fransklaererforeningen.dk/fusion/files/articles.php?article_id=31) ned. Øvrige punkter uændret. Nummereringen med den vedtagne ændring er anvendt nedenfor.
ad 5. Referat godkendt.

ad 6. Konstituering fortsat fra november-mødet
Ditte Gadegaard og Helle Boelt vil gerne følge med i arbejdet på Fransk Nyt, fx blive sat ind i procedurer, annoncører og kontakter m.v. Der skal gerne findes nye folk til at stå for Fransk Nyt i 2012.
Regionalkurser: Kathrine Henriksen og Merete Bagger kan tænke sig det, og Ulla Pedersen bakker op. Regnskab skal LMFK-sekretariatet fortsat tage sig af.
Sekretær/kasserer: Anne Jørgensen hjælper ad hoc Frank Østergaard.
Udviklingskurser: Ulla Pedersen.
Webmaster: Anne Jørgensen.

ad 7. Udmøntning af budgettet
Vi kan se at udmøntningen af budgettet i praksis må justeres, idet vi ikke behøver 30.000 kr. til websiden, for så meget kræver det ikke at køre den. Til gengæld skal der nok bruges [flere penge](http://www.fransklaererforeningen.dk/fusion/files/articles.php?article_id=31) på bestyrelsens aktiviteter for at få indkørt nye bestyrelsesmedlemmer i de tunge poster. Og LMFK skal også have flere penge for at lave mere selvom prisen lægges på kursusafgiften. Vi mangler en post til årsmøde for regionalrepræsentanter; den skal vi huske i næste års budget.

ad 8. Regeringens nationale sprogstrategi
Der opfordres til at komme med oplæg på forskningsministeriets hjemmeside. Ministeren siger nu det foreningerne har sagt igennem mange år. Det er nok det rigtige hun siger, men det udmøntes ikke i handling for der arbejdes i praksis i en anden retning (se [link](http://www.fransklaererforeningen.dk/fusion/files/articles.php?article_id=31) http://vtu.dk/nyheder/aktuelle-temaer/2011/sprogfagene-skal-styrkes)   med stadige forringelser, indskrænkninger og besparelser.
Der er kommet en nordmand Steinar Nybøle, dr. phil., leder af det norske Nasjonalt senter for fremmedspråk i opplæringen med i arbejdet i udvalget med en national sprogstrategi. Der har i Norge været gjort et grundigt arbejde med sprog, idet man her - modsat Danmark - har været med i udmøntningen af Europarådets sprogstrategi. Udvalgets anbefalinger skal i følge kommissoriet være udgiftsneutrale. Dorte Fristrup og Ingemai Larsen (Engerom, KU) er også med i udvalget.
Der blev på konference den 28.1. med debat om en national strategi for fremmedsprog se link til vtu http://vtu.dk/nyheder/pressemeddelelser/2011/faelles-indsats-for-fremmedsprog-i-uddannelserne/
, afholdt af Forbundet Sprog og Kommunikation, fra såvel GLs som DLFs side glemt at nævne fransk blandt fremmedsprogene, der taltes ikke om 2. fremmedsprog, men om ”tysk”. Der er åbenbart endnu et godt stykke vej at gå med bevidstgørelse af de faglige organisationer.
Der er [undersøgelser](http://www.fransklaererforeningen.dk/fusion/files/articles.php?article_id=31) på vej der viser en anden tendens end den vi hidtil har regnet med, nemlig at fransk er mere efterspurgt end tysk.

ad 9. Folkeskolereform
Den bliver nok ikke til noget pga. valg til Folketinget.
Forslaget om at mindst 1 skole i hver af de 98 nye store kommuner skal tilbyde fransk er af Socialdemokratiet (Christine Antorini) blevet antaget som partiets politik, et ”realistisk” bud. Denne politik løser ingen problemer, men risikerer at forringe situationen i en række kommuner, da der pga den økonomiske politik overalt gås efter minimum, endda under minimum.

ad 10. Fransk Nyt og digitalisering af tidligere numre
Det kan være en rigtig tanke at digitalisere vores guldgrube af tidligere numre, men vi skal være opmærksomme på at der er copyright på forfatternes bidrag, og at forfatterne skal godkende at deres bidrag kommer i såvel blad som på hjemmesiden/materialebanken, derfor kan de tidligere numre af Fransk Nyt ikke umiddelbart lægges ud elektronisk. Redaktionen finder ud af hvad der er interessant at viderebringe på hjemmesiden og materialebanken. De nye numre af bladet skal lægges ind elektronisk lidt tid efter at de er udkommet i en trykt udgave.

ad 11. Nyt fra fraktionerne
Folkeskolen: Intet udover det allerede nævnte.
Læreruddannelsen: Kontakt til rektorerne for at få oprettet flere franskhold i hele landet. Der er behov for flere fransklærere.
Gymnasiet: Justeringer af reformen små.
Handelsskolen: Afløser for Jytte ikke fundet.
Universiteterne: Samarbejde om sprog på CBS, RUC og KUA, men mange bastioner skal falde før det bliver realiseret. Fra censorformandskabet meldes stadig om kritisk situation for fransk.

ad 12. Bestyrelsens mødeplan for 2011
Bestyrelsesmøde lørdag den 20. august kl. 12 på Institut Français med frokost først.
Årsmøde for regionalrepræsentanter 1. oktober kl. 10-16 med efterfølgende bestyrelsesmøde kl. 16-18 med det ene punkt, generalforsamlingen. Kathrine og Merete finder et egnet sted.
Generalforsamlingen bliver fredag den 18. eller fredag den 25. november i Århus med aktualitetskursus først da dette kursus endnu mangler at blive afholdt her.
Arbejdsgrupperne afholder deres møder efter aftale.

ad 13. Nyt om kurser
Bevilgede kurser: Medialisering og fleksibilitet i fransk-, spansk- og italienskundervisningen med mobiltelefon og lommefilm (kr. 151.000)
Styrkelse af elevernes motivation i sprogundervisningen (kr. 100.000)
Elevmotiverende skriveformer og evaluering. Ny skriftlighed for fransk, spansk og italiensk (kr. 100.000)
Desuden specielt projekt med tilknyttet overvågning og koordinering af forskere.

Afsluttede kurser: Sprogfagenes metoder (+5000 kr)
Kommunikation og interkulturel kompetence, spil, leg og drama.
Medialisering i sprogundervisningen.

ad 14. Nyt fra Ja til Sprog
Ikke nogen direkte franskrelevante fælles initiativer derfra, men indlæg på www.jatilsprog.dk. og et seminar om dansk og nordiske sprog er på vej. Også planer om et arrangement om fødekæden i marts.

ad 15. Næste leder
Regeringens ”nationale sprogstrategi” som tema.

ad 16. Dannelse af en sproglærerforening på tværs af folkeskole og gymnasium
Kan man forestille sig et større samarbejde mellem gymsprog og Sproglærerforeningen ?
Opfølgende møde for fortsættersprog med DLF og GL til efteråret når resultatet fra arbejdsgruppen vedr. en national sprogstrategi foreligger, rapport herfra skal afleveres til sommer.

ad 17. Evt.
Dirigenten konstaterede at vi var færdige 2 minutter før tid, og at alle punkter blev behandlet!